## La Generalitat ha abonat ja l’ajuda de 360 euros al 98,3 % dels treballadors afectats pels ERTO derivats de la riuada

*** Unes 9.531 famílies han cobrat estos fons extraordinaris aprovats pel Consell per a afrontar les conseqüències econòmiques de la DANA
* El Govern Valencià no va rebre del Ministeri de Treball la llista completa de persones beneficiàries fins al passat 18 de febrer i només dos dies després ja s’estaven pagant les ajudes
* L’Administració valenciana ha dissenyat esta ajuda reduint al mínim la burocràcia, la qual cosa ha permés agilitzar al màxim el seu pagament**

La Generalitat ha abonat ja l’ajuda de 360 euros al 98,3 % de les persones treballadores afectades pels ERTO derivats de la riuada. Així, unes 9.531 famílies han cobrat estos fons extraordinaris aprovats pel Consell per a afrontar les conseqüències econòmiques de la DANA, que ascendixen a 10,8 milions d’euros de fons propis.

Únicament queda per abonar l’ajuda a 166 persones per alguna qüestió tècnica, com que el número de Seguretat Social del centre de treball no està ben implementat o no estan donats d’alta de tercers.

Cal recordar que esta ajuda beneficia les persones físiques que tinguen reconeguda la prestació del Servici Públic d’Ocupació Estatal (SEPE) en algun dia entre l’1 i el 31 de desembre de 2024 a causa de la suspensió temporal del seu contracte de treball a conseqüència d’un ERTO per causa de força major, derivada de l’episodi de DANA del passat 29 d’octubre de 2024 a la Comunitat Valenciana.

El Consell, a través de la Direcció General de Treball, ha fet el pagament en diferents resolucions a fi d’agilitzar al màxim el seu pagament. Així, el primer pagament es va realitzar el passat 21 de febrer i va beneficiar 1.714 persones, el segon el 28 de febrer i va beneficiar 1.000 persones. Finalment, el 4 de març es va realitzar una última resolució que afectava 4.000 persones.

Cal destacar que la Generalitat no va rebre del SEPE la llista de persones beneficiàries completa fins al passat 18 de febrer i només dos dies després ja s’estaven abonant les ajudes.

La Generalitat ha dissenyat esta ajuda reduint al mínim la burocràcia. Així, les persones beneficiàries no han hagut de fer cap tràmit davant l’administració, ja que s’ha abonat directament a les persones que el SEPE ha remés.

El Consell ha posat en marxa esta ajuda amb la finalitat de contribuir a evitar que una situació conjuntural com l’actual tinguera un impacte negatiu de caràcter estructural sobre l’ocupació en les zones afectades.

Per a la tramitació d’estes subvencions ha sigut necessària la celebració de nombroses reunions tècniques prèvies amb el SEPE, com a pas previ a la definició del contingut del decret de bases reguladores d’estes ajudes, així com per a la determinació concreta de les dades, formats i requisits informàtics i jurídics per a complir.

Fecha: 10/03/2025